L-eks sieħba tal-President Franċiż, Segolene Royal saret tagħmel parti mill-kabinett tal-Gvern Franċiż wara reshuffle li sar mis-Soċjalisti. Hija se tkun il-Ministru Franċiż tal-Ambjent fil-kabinett tal-Prim Ministru ġdid Manuel Valls. Valls inħatar Prim Ministru Franċiż wara t-telfiet kbar li ġarrbu s-Soċjalisti fl-elezzjonijiet lokali. Qed jingħad li l-aħħar sieħba uffiċjali ta’ Francois Hollande, Valerie Trierweiler, kienet qed topponi għal kwalunkwe ħatra ta’ Royal. Holland u Trierweiler infirdu uffiċċjalment f’Jannar wara rapporti li xxandru fil-mezzi tal-media li l-President Franċiż kellu relazzjoni oħra m’attrici. Royal, li hija omm l-erbat itfal ta’ Hollande, irritornat fix-xena politika wara snin sħaħ nieqsa minnha. Hija kienet kandidata f’isem is-Soċjalisti fl-elezzjonijiet Presidenzjali tal-2007 li kienet tilfet għall-eks President Franċiż Nicolas Sarkozy.